กฎกระทรวงการออกและขายสลากออมทรัพย์ของธนาคารอาคารสงเคราะห์ พ.ศ. 2562
ประกาศวันที่ 2019-09-17

content: กฎกระทรวง การออกและขายสลากออมทรัพย์ของธนาคารอาคารสงเคราะห์ พ.ศ. ๒๕๖๒
content: อาศัยอำนาจตามความในมาตรา ๔ แห่งพระราชบัญญัติธนาคารอาคารสงเคราะห์ พ.ศ. ๒๔๙๖ และมาตรา ๒๗ (๓/๒) แห่งพระราชบัญญัติธนาคารอาคารสงเคราะห์ พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติธนาคารอาคารสงเคราะห์ (ฉบับที่ ๔) พ.ศ. ๒๕๖๒ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้
sectionNo: 1
content: ข้อ ๑ ในกฎกระทรวงนี้ “สลากออมทรัพย์” หมายความว่า หนังสือตราสารชนิดผู้ถือหรือชนิดระบุชื่อ ซึ่งธนาคารออกให้โดยมีข้อสัญญาว่า ถ้าหนังสือตราสารนั้นถูกรางวัล ธนาคารจะจ่ายเงินรางวัลให้แก่ผู้ถือหรือผู้มีชื่อในหนังสือตราสารเป็นจำนวนเงินที่กำหนดไว้
sectionNo: 1
content: และเมื่อหนังสือตราสารนั้นมีอายุครบกำหนดธนาคารจะจ่ายเงินคืนตามราคาสลากพร้อมดอกเบี้ยในอัตราที่กำหนดให้แก่ผู้ถือหรือผู้มีชื่อในหนังสือตราสาร “หน่วยออมทรัพย์” หมายความว่า หน่วยนับจำนวนของสลากออมทรัพย์ซึ่งกำหนดราคาต่อหน่วยไว้แน่นอน
sectionNo: 2
content: ข้อ ๒ สลากออมทรัพย์จะออกจำหน่ายเป็นชุด ๆ สลากออมทรัพย์ในชุดใดจะมีลักษณะ ราคา จำนวนหน่วยออมทรัพย์ เลขหมาย และอายุและอัตราดอกเบี้ย (ถ้ามี) การจ่ายเงิน สถานที่จ่ายเงิน ลำดับรางวัล จำนวนเงินรางวัล และเงื่อนไขอื่นใด ให้เป็นไปตามที่ธนาคารประกาศกำหนดโดยความเห็นชอบของคณะกรรมการธนาคาร
sectionNo: 3
content: ข้อ ๓ สลากออมทรัพย์อย่างน้อยต้องแสดงราคา จำนวนหน่วยออมทรัพย์ เลขหมาย และอายุและอัตราดอกเบี้ย (ถ้ามี)
sectionNo: 4
content: ข้อ ๔ การจำหน่ายสลากออมทรัพย์ ให้ธนาคารเรียกเก็บค่าธรรมเนียมสำหรับการดำเนินการใด ๆ เกี่ยวกับสลากออมทรัพย์ได้ตามอัตราที่ธนาคารประกาศกำหนดโดยความเห็นชอบของคณะกรรมการธนาคาร
sectionNo: 5
content: ข้อ ๕ สลากออมทรัพย์ชนิดผู้ถือสามารถโอนกันได้ด้วยการส่งมอบ สลากออมทรัพย์ชนิดระบุชื่อสามารถโอนได้โดยให้ผู้มีชื่อลงลายมือชื่อในสลาก และได้แจ้งการโอนให้ธนาคารทราบ
sectionNo: 6
content: ข้อ ๖ ให้ธนาคารออกรางวัลสำหรับสลากออมทรัพย์แต่ละชุดอย่างน้อยทุกสามเดือน ส่วนวันที่ออกรางวัลจะมีขึ้นเมื่อใดไม่จำเป็นต้องประกาศให้ทราบล่วงหน้า การออกรางวัลในแต่ละครั้ง ให้กระทำโดยเปิดเผยและมีบุคคลภายนอกร่วมเป็นสักขีพยานด้วย และให้ธนาคารประกาศผลการออกรางวัลแก่สาธารณชนโดยเร็ว
sectionNo: 7
content: ข้อ ๗ สลากออมทรัพย์ฉบับหนึ่ง ๆ อาจถูกรางวัลที่ออกในครั้งหนึ่งได้มากกว่าหนึ่งรางวัล สลากออมทรัพย์ฉบับใดที่เคยถูกรางวัลแล้ว สลากออมทรัพย์ฉบับนั้นยังอาจถูกรางวัลในการออกรางวัลครั้งต่อ ๆ ไปได้ตลอดอายุของสลากออมทรัพย์ฉบับนั้น
content: ให้ไว้ ณ วันที่ ๑๑ กันยายน พ.ศ. ๒๕๖๒ อุตตม สาวนายน รัฐมนตรีว่าการกระทรวงการคลัง
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่ธนาคารอาคารสงเคราะห์มีอำนาจออกสลากออมทรัพย์ในการจัดหาเงินทุนเพื่อใช้ในการดำเนินงานของธนาคาร ตามหลักเกณฑ์และวิธีการที่กำหนดในกฎกระทรวง และเพื่อให้ธนาคารมีช่องทางในการระดมทุน และสามารถบริหารจัดการแหล่งเงินทุนได้อย่างมีประสิทธิภาพ
content: ธนาคารอาคารสงเคราะห์จึงประสงค์ที่จะออกสลากออมทรัพย์ในลักษณะของตราสารชนิดผู้ถือหรือชนิดระบุชื่อเป็นผู้มีกรรมสิทธิ์ ซึ่งอาจได้ผลตอบแทนเป็นเงินจากการถูกรางวัลขึ้น จึงจำเป็นต้องออกกฎกระทรวงนี้